Pohod naokrog z baklami. Na poti 4 postaje, na vsaki en delček »sestavljanke«, ki ga po koncu postanka voditelj nalepi na ustrezno mesto na plakatu – »sestavi sebe«.

1. Prilika o talentih

Prilika o talentih nam pripoveduje o človeku, ki je sklical svoje služabnike ter jim zaupal svoje imetje. Prvemu služabniku je zaupal pet talentov, drugemu dva in tretjemu enega. Med gospodarjevo odsotnostjo naj bi ti trije služabniki to imetje pomnožili. Prvi in drugi služabnik sta podvojila začetni kapital, tretji pa je iz strahu, da bi vse izgubil, zakopal prejeti talent. Ob gospodarjevem povratku sta prva dva prejela pohvalo in nagrado, medtem ko je bil tretji, ki je samo vrnil prejeti dar, pograjan in kaznovan.

Prav tako, kot služabniki, imam tudi jaz veliko različnih talentov. Sem jih pripravljen odkrivati in izkoristiti? Bog mi jih je dal na različnih področjih, tako glasbenem, športnem, likovnem. Ali ravnam z njimi tako kot prva dva služabnika? Ali jih razvijam in dopolnjujem in s tem postajam nekaj več?

Gospod, na ta večer bi se ti rad zahvalil za vse svoje talente in vse dobro, ki ga z njimi lahko storim. Daj mi moči, da svojih talentov ne bi zakopal, ampak jih izkoristil in bil z njimi pripravljen iz sebe narediti nekaj več.

Na plakat nalepimo človečka.

1. Duhovni darovi

Poleg sposobnosti so mi bili podarjeni tudi duhovni darovi, ki so zame priložnost, da se z Bogom osebno povežem, na primer vera, božja beseda, odpuščanje in evharistija. S tem, ko sprejmem te talente, sprejmem v svoje življenje Boga in mu dopustim, da me vedno spremlja.

Gospod, hvala ti za vse duhovne talente, ki se jih včasih premalo zavedam in jih imam za samoumevne. Naj se zavedam, da se v evharistiji daruješ zame in za moje grehe.

Prosimo te, da v odkrivanju poti do tebe nikoli ne pozabimo, da smo na svetu zato, ker si si nas ti zaželel in je vsak od nas edinstvena in neponovljiva oseba.

Na plakat nalepimo majico s križem.

1. Soustvarjam del družbe

Soustvarjam del družbe. Lepota družbe je v tem, da je vsak drugačen. Družbo si lahko predstavljamo kot veliko sestavljanko - vsak od nas pa je delček te sestavljanke. Čisto vsak košček sestavljanke je pomemben, saj je sestavljanka že brez enega majhnega koščka nepopolna.

Rad imam ljudi,

ki živijo okoli mene.

Rad imam veselje,

in tako postanem tudi sam vesel.

Gojim prijateljstva

in se tako bogatim.

Moj dan napolnjuje

globok občutek sreče.

Gospod, prosim te, da bi svoje sposobnosti uporabljal za pomoč in podporo bližnjega in bi znal dopustiti, da me drugi dopolnjujejo s svojimi talenti.

Na plakat dodamo roko.

1. Prijatelji

Prijatelj, dober dan!

Vzemi si čas za srečo!

Ti, ki živiš na tej zemlji, si čudež.

Enkraten si, edinstven, nezamenljiv.

Ali se tega zavedaš?

Zakaj se ne čudiš,

ne občuduješ,

se ne veseliš samega sebe

in vseh drugih okrog sebe?

Se ti zdi tako samoumevno,

ali ti nič ne pomeni,

da živiš,

da smeš živeti,

da ti je dano peti, plesati

in biti srečen?

Vsak od nas piše svojo zgodbo in raste v človeka, ki je nekaj enkratnega, neponovljivega, prisotnega le enkrat v celotni zgodovini človeštva in s tem tudi nekaj neizmerno dragocenega. Tudi ti si oseba, ki je še nikoli ni bilo in tudi trenutno med nepredstavljivo množico vseh ljudi ti ni enakega in ga tudi ne bo, le poskrbi, da bo tvoja zgodba takšna, da se je boš z veseljem spominjal in jo osmišljal, in z njo dajal zgled, ob katerem bo lahko čim več ljudi okoli tebe zraslo v izjemne osebe.

Človeku na plakatu nalepimo obraz.

Molitev po vsaki točki: Pridi Sveti Duh

Med postajami se pojejo taizejski spevi: V Gospodu je moja moč, Bodi tu in čuj zdaj z menoj, Magnificat, Ubi Caritas …